b"\n_START_ARTICLE_\nFuture Climate - Engineering Solutions\n_START_PARAGRAPH_\nFuture Climate \xe2\x80\x93 Engineering Solutions er et internationalt klimaprojekt, der er startet af Ingeni\xc3\xb8rforeningen (IDA) i samarbejde med Sveriges Ingenj\xc3\xb6rer, Norges Ingeni\xc3\xb8r- og Teknologiorganisasjon (NITO) og Verein Deutscher Ingenieure fra Tyskland. Projektet skal med tal og l\xc3\xb8sninger illustrere, at det er muligt at stabilisere verdens udledning af drivhusgasser, s\xc3\xa5 stigningen i den globale middeltemperatur holder sig under 2C._NEWLINE_I projektet deltager 13 ingeni\xc3\xb8rorganisationer fra 12 lande verden over. Hvert land laver en national klimaplan, der kommer med konkrete tekniske l\xc3\xb8sninger til, hvordan vi g\xc3\xb8r noget ved klimaforandringerne. De nationale klimaplaner sammenfattes i en rapport, der indg\xc3\xa5r som indspil til FN's klimatopm\xc3\xb8de i K\xc3\xb8benhavn, COP15, i december 2009._NEWLINE_Projektet tager udgangspunkt i IPCC's fjerde vurderingsrapport fra 2007, der konkluderer, at den globale opvarmning skyldes en stigning i drivhusgasser i jordens atmosf\xc3\xa6re, der er for\xc3\xa5rsaget af menneskeskabte aktiviteter og affaldsprodukter (Menneskeskabt drivhuseffekt). I IPCC's best case scenario holdes den globale temperaturstigning under 2C. Det er m\xc3\xa5let med projektet, Future Climate \xe2\x80\x93 Engineering Solutions, at demonstrere klimal\xc3\xb8sninger og planer, som samlet set sigter efter IPCC's 2C-scenarie._NEWLINE_Projektet afsluttes ved en international konference den 3.-4. september 2009, hvor resultaterne freml\xc3\xa6gges."